15 ጥሪ 2021 ምንጪ ስእሊ, BBC/ Getty Images ኢትዮጵያ ሓድሽ ሚለንየም (2000 ዓ.ም) ንክትቕበል ገለ ኣዋርሕ ኣብ ዝተረፋ እዋን ባንክታት እታ ሃገር: ሓደ ዶላር ብኣስታት 8.7 ብር የሽርፉ ነይሮም። ኣብዚ ሕጂ እዋን ሓደ ዶላር ብ39.47 ብር ይሽረፍ ኣሎ። እዚ ወግዓዊ ናይ ባንኪ ሸርፊ ዶላር ኮይኑ፡ ብልሙድ ጸሊም ዕዳጋ ተባሂሉ ኣብ ዝጽዋዕ ሸርፊ ተመን ሓደ ዶላር: 55 ብርን ልዕሊኡን ከም ዝኾነ ይዝረብ። ብፍላይ እታ ሃገር እቲ ናይ ባንኪ ሸርፍን ኣብ ጸሊም ዕዳጋ ዘሎ ዋጋን ንምቅርራብ ጻዕሪ ኣብ እትገብረሉ እዋን፡ ኣብ ሞንጎ ጸሊም ዕዳጋን ስሩዕ ሸርፊ ዶላርን ዘሎ ኣፈላላይ 16 ብርን ልዕሊኡን ምዃኑ ስግኣት ኣሕዲሩ ኣሎ። ኣብዚ ቕነ ዋጋ ሸርፊ ዶላር ክንህር ዝኽኣለ ብምኽንያት'ቲ ኣብ ትግራይ ዝተወልዐ ኲናት፣ እታ ሃገር ብዘጋጠማ ዘይምርግጋእ ከም ዝኾነ ክኢላታት ስነ ቑጠባ እንተገለጹ'ውን፡ ዋጋ ብር ምስ ዶላር ኮነ ካልኦት መተዓዳደጊ ገንዘብ ዘለዎ ዋጋ ክዳኸም ከም ዝጸንሐ ይዛረቡ። እዚ ጸገም፡ ብፍላይ ምስቲ ኣብታ ሃገር ዘሎ ጉድለት ሚዛን ንግዲ ዝተሓሓዝ ከም ዝኾነ የረድኡ። ሸርፊ ወጻኢ ንሕጽረት መድሓኒት ምኽንያት ዶ ይኸውን?
